寄宗室趙伯言朝請
作者：釋道潜
朝代：宋

paragraphs: 趙侯天人裔，雅韵能拔俗。
豈意江湖間，解后識眉目。
高談爲余傾，落落如轉轂。
端無貴富驕，但有文字欲。
交游多望士，頡頏爭馳逐。
艱難風義高，迹與古人續。
銅章領劇邑，宛在江之曲。
鳴弦陶永日，了不事鞭扑。
新詩擬建安，簡遠詞不縟。
錦囊有餘棄，示我僅盈軸。
持還故山棲，把玩時反覆。
美哉韶濩音，鏘然落巖谷。
嗟余真淺陋，學海無一掬。
仰君東溟深，短綆不可觸。